นพพรโพสต์เฟซ แจงเสียรู้ เสธ.เจี๊ยบรีด 25 ล.
ASTV ผู้จัดการ,นพพร ศุภพิพัฒน์ หนุ่มนักธุรกิจมหาเศรษฐีหมื่นล้าน เครือข่ายอดีต ผบช.ก.ร่อนหนังสือขอความเป็นธรรมแจงสื่อมวลชนผ่านโลกโซเชียล อ้างเป็นฝ่ายตกเป็นเหยื่อ ยืนยันไม่ได้เป็นลูกหนี้คู่กรณี แค่ต้องการตกลงยอมความกรณีกู้ยืมเงินบริษัท พลาดท่าไหว้วาน เสธ.เจี๊ยบ ไปหานายทหารใหญ่ช่วยเจรจาไกล่เกลี่ย กลับใช้ทีมอุ้ม 3 พี่น้องอดีตตระกูล อัครพงศ์ปรีชา ทำเกินกว่าเหตุ แถมถูกขู่รีดเงินค่าแรงอีก 25 ล้านบาท ตัดสินใจหนีตั้งหลักนอกประเทศ เพราะหวั่นไม่ได้ประกันตัวแล้วถูกปิดปากในคุก ด้าน ประวุฒิ ถาวรศิริ ไม่สน หากคิดไม่ได้รับความเป็นธรรมขอให้มามอบตัวสู้คดี,การขยายผลเครือข่ายกระทำความผิดของ พล.ต.ท.พงศ์พัฒน์ ฉายาพันธุ์ อดีต ผบช.ก.กับพวกที่พัวพันขบวนการซื้อขายตำแหน่ง อ้างสถาบันเบื้องสูง เรียกรับผลประโยชน์ส่วยน้ำมันเถื่อน บ่อนการพนัน รวมถึงตั้งแก๊งอุ้มทวงหนี้ ลดหนี้ มีผู้เสียหายหลายรายตกเป็นเหยื่อเข้าแจ้งความกระทั่งตามจับกุมผู้ต้องหาได้หลายราย เหลือนายสหชัย เจียรเสริมสิน หรือเสี่ยโจ้ ปัตตานี พ่อค้าน้ำมันเถื่อน และนายนพพร ศุภพิพัฒน์ นักธุรกิจหนุ่มเศรษฐีหมื่นล้านรวยติดอันดับ 31 ของเมืองไทยที่ยังคงหลบกบดานหนีหมายจับอยู่ต่างประเทศ,ความคืบหน้าเมื่อสายวันที่ 7 ธ.ค. นายนพพร ศุภพิพัฒน์ ประธานกรรมการบริหาร บริษัท วินด์ เอนเนอร์ยี่ โฮลดิ้ง จำกัด มหาเศรษฐีหนุ่มที่ตกเป็น ผู้ต้องหาถูกออกหมายจับในข้อหาหมิ่นเบื้องสูง ตาม ป.อาญา มาตรา 112 และกรรโชกทรัพย์ ได้โพสต์ข้อความเป็นหนังสือชี้แจงมายังสื่อมวลชนถึงเรื่องราวที่เกิดขึ้นอ้างว่า ตัวเองตกเป็นเหยื่อเข้าไปเกี่ยวพันกับข่าวการเจรจาหนี้ที่เป็นคดีสำคัญ และถูกกล่าวหาว่าใช้จ้างวานให้สามพี่น้องอัครพงศ์ปรีชาไปอุ้มตัวนายบัณฑิต โชติวิทยะกุล เพื่อบีบให้ลดหนี้ 120 ล้านบาท เหลือ 20 ล้านบาท จนต่อมาถูกตำรวจตั้งข้อหา ทั้งที่ความจริงตัวเองถูกใส่ร้ายป้ายสีและขูดรีด,นายนพพรลำดับรายละเอียดว่า ถูกขูดรีดจากนายบัณฑิตเสมอมา ความเดิมคือ ตนกับนายบัณฑิต และเพื่อนอีก 2 คนร่วมกันลงในทุนในบริษัทชื่อ กริฟฟอน อินเตอร์เนชั่นแนล โฮลดิ้ง จำกัด ตนเป็นผู้ถือหุ้นใหญ่ 40 เปอร์เซ็นต์ ต่อมาในปี 2543 ได้ยืมเงินจากบริษัทลงบัญชีเป็นลูกหนี้เงินกู้ยืมเป็นเงินประมาณ 17 ล้านบาท แต่ผู้ถือหุ้น 3 คน รวมทั้ง นายบัณฑิตไม่เห็นว่าเป็นการกู้ยืมจึงไปแจ้งความดำเนินคดีตนในข้อหายักยอกทรัพย์ ตนจึงได้ชำระเงินคืนบริษัทในรูปของการชำระหนี้ให้กับเจ้าหนี้ของบริษัท 8.9 ล้านบาท แทนบริษัทในปี 2547 ก่อนชำระคืนบริษัทอีก 17 ล้านบาท โดยได้ไปทำยอมความกันที่ศาลฎีกาในเดือน เม.ย.2555 มีหนังสือถอนคำร้องทุกข์ระบุชัดเจนว่า ชดใช้ค่าเสียหายแก่บริษัทจนครบถ้วนแล้ว และผู้ถือหุ้นอื่นๆ ต่างก็ไม่ติดใจเอาความอีกต่อไป สำเนาอยู่ที่ทนายความคือ นายวิชานนท์ วิมลสังข์ และนายพิษณุ พานิชสุข เหลือแต่นายบัณฑิตคนเดียวยังไม่ยอมถอนฟ้อง,นักธุรกิจหนุ่มอ้างว่า เมื่อต้นปี 2557 มีฐานะดีขึ้นและไม่อยากมีคดีติดตัวจึงเปิดการเจรจาโดยส่งข้อความเสนอเงิน 20 ล้าน ไปให้นายบัณฑิตถอนฟ้อง แต่ไม่ได้ตอบกลับ จนตนเดินทางไปติดต่อธุรกิจที่ยุโรปในวันที่ 24 พ.ค. ได้ทราบจากคนรู้จักว่า นายบัณฑิตจะเปิดตัวเลขกลับมาที่ 100 ล้านบาท คงเพราะทราบว่านิตยสารฟอร์บส์ฉบับเดือน เม.ย.ได้ประเมินทรัพย์สินของตนที่ 26,000 ล้าน แต่ตนคิดว่าน่าจะต่อรองได้ในราคา 50 - 60 ล้านบาท และให้นายพิษณุ พานิชสุข ทนายความส่งสัญญายอมความ 2 ฉบับมาให้ทางอีเมล์ ฉบับหนึ่งระบุตัวเลขเป็นเงิน 50 ล้าน ส่วนอีกฉบับระบุ 60 ล้านบาท ลงชื่อส่งกลับไปให้ทนายในวันเดียวกัน,มหาเศรษฐีอันดับ 31 ของเมืองไทยระบุต่อว่า เพื่อความมั่นใจว่าเรื่องราวจะได้ข้อยุติ ตนโทร.ทางไกลมาปรึกษากับ น.ท.ปริญญา รักวาทิน หรือ เสธ.เจี๊ยบ กรรมการผู้จัดการ บริษัทเรือด่วนเจ้าพระยา จำกัด ที่ชอบอ้างตัวสนิทสนมกับ เสธ.คนดังว่า สามารถ เชิญผู้ใหญ่ที่ทุกคนเกรงใจเข้ามาเป็นผู้ไกล่เกลี่ยในเรื่องนี้ได้หรือไม่ มีค่าใช้จ่ายอย่างไร และสามารถทำให้รูปแบบการเจรจาอยู่ในกรอบของกฎหมายตามที่ทนายให้แนวทางไว้ได้หรือไม่ น.ท.ปริญญา ยืนยันเป็นมั่นเหมาะว่าทำได้เพราะตัวเลขที่เสนอถึง 60 ล้านเป็นจำนวนมากพอที่น่าจะทำให้นายบัณฑิตยอมตกลงอยู่แล้ว หากเพิ่มบุคคลที่ทุกคนเกรงใจเข้ามาเป็นคนกลาง นายบัณฑิตย่อมไม่กล้าเรียกร้องแบบไร้เหตุผล,ผมไม่เคยรู้จัก หรือได้ยินชื่อสามพี่น้องอัครพงศ์ปรีชา ก่อนเกิดเหตุการณ์วันที่ 23 มิ.ย. นายเจี๊ยบ แจ้งว่า ผู้ใหญ่เรียกค่าดำเนินการ 30 ล้าน ผมจึงตกลงและจ่ายล่วงหน้าเป็นเงิน 5 ล้าน ส่วนอีก 25 ล้าน จะจ่ายเมื่อมีการตกลงยอมความกันที่ศาล โดยจะต้องเป็นไปตามเงื่อนไขคือ ต้องให้คู่เจรจาคือ นายบัณฑิตยอมความโดยสมัครใจหรือเกรงใจเท่านั้น หากไม่สำเร็จผมก็จะนำเงิน 25 ล้านไปเพิ่มยอดให้นายบัณฑิตรวมเป็น 85 ล้านแทน เพื่อให้คดียุติ,ผมเชื่อมาโดยตลอดว่า เสธ.เจี๊ยบจะไปเชิญ เสธ. คนดังไกล่เกลี่ยแบบผู้ใหญ่มาเป็นคนกลาง แต่ปรากฏข้อเท็จจริงในวันที่ 23 มิ.ย.ว่า น.ท.ปริญญาไปว่าจ้างสามพี่น้องอัครพงศ์ปรีชามากระทำการอุกอาจ และไปบังคับให้นายบัณฑิตรับเงินแค่ 20 ล้าน ซึ่งผิดวัตถุประสงค์ ผิดจำนวนเงิน และเงื่อนไขที่ผมให้ไว้อย่างสิ้นเชิง นายนพพรแจงที่มาของเรื่องกรรโชกทรัพย์,หลังเกิดเหตุการณ์ขึ้นนายนพพรยอมรับว่า นายบัณฑิตไม่พอใจและเพิ่มตัวเลขไปเป็น 150 ล้านบาท จึงแจ้งว่ายินดีจะจบที่ 120 ล้านบาท โดยจ่ายทันที 80 ล้านบาท และตีเป็นเช็คล่วงหน้าอีก 40 ล้าน นายบัณฑิตตกลงมาทำสัญญายอมความที่ศาลในวันที่ 10 ก.ค. มีหลักฐานปรากฏตามสัญญาประนีประนอมยอมความ และคำขอถอนคำร้องทุกข์ลงวันที่ 10 ก.ค. พร้อมหลักฐานการจ่ายเงิน ปรากฏว่า น.ท.ปริญญากลับมาขอเงิน 25 ล้านบาท ตนตอบไปว่า น.ท.ปริญญาไปทำเสียหายจนตนต้องจ่ายเงินเกินกว่าที่ควรแล้วยังจะมาขอเงิน 25 ล้านอีกหรือ น.ท.ปริญญาเพียงตอบสั้นๆ ว่า อยากมีเรื่องกับ (หมายถึงสามพี่น้อง) หรือ ตนกลัวจะไม่ปลอดภัยเลยต้องให้เงิน 25 ล้านไป นัดให้มารับเงินสดที่สำนักงานใหญ่บริษัทช่วงสิ้นเดือน ก.ค.ที่ผ่านมา,นักธุรกิจคนดังขอความเป็นธรรมด้วยว่าต่อมาพนักงานสอบสวน สน.วัดพระยาไกรติดต่อทนายความประสานตนไปให้ปากคำเมื่อวันที่ 29 พ.ย. ที่ผ่านมา มีบันทึกข้อความการให้ปากคำไว้เป็นหลักฐาน แต่ยังไม่สมบูรณ์เนื่องจากในตอนท้ายพนักงานสอบสวน ถามผมว่า รู้จัก เจี๊ยบ หรือไม่ ตนเห็นว่าทั้งทนาย และพนักงานสอบสวนที่ร่วมสอบสวนอยู่ด้วยเป็นเพื่อน น.ท.ปริญญา จึงรู้สึกไม่กล้าพูดอะไรมาก แต่ยืนยันว่าจะกลับมาให้การเพิ่มวันรุ่งขึ้นพร้อมจะนำหลักฐานต่างๆไปส่ง กลับได้รับการบ่ายเบี่ยง และ แจ้งกับตนว่า รู้แล้วว่าเจี๊ยบคือใคร ไม่ต้องมา ตนเห็นเป็นพิรุธ ประกอบกับมีการประโคมข่าวเรื่องลดหนี้ (ทั้งๆที่ทางตำรวจก็มีเอกสารสำเนาการยอมความที่ศาลข้างต้นทั้งสองชุดเป็นหลักฐาน) ตนเกรงว่าคงไม่ได้ประกันตัวและถูกปิดปากในเรือนจำจึงจำเป็นต้องหลบหนีออกนอกประเทศมาตั้งหลัก ก่อนทำหนังสือฉบับนี้เพื่อแถลงข้อเท็จจริงให้สื่อมวลชนได้รับทราบในสิ่งที่เกิดขึ้น,ด้าน พล.ต.ท.ประวุฒิ ถาวรศิริ ผู้ช่วย ผบ.ตร.รรท.ผบช.ก.ให้สัมภาษณ์ถึงกรณีนายนพพร ศุภพิพัฒน์ นักธุรกิจหมื่นล้านทำหนังสือชี้แจงสื่อมวลชนออกมาเผยแพร่ว่า ตำรวจไม่ได้ดำเนินการใดๆเพิ่มเติม เนื่องจากเป็นเพียงการอ้างลอยๆเท่านั้น ใครก็พูดได้ และหากคิดว่าตัวเองไม่ได้รับความเป็นธรรมจากตำรวจควรนำหลักฐานมาต่อสู้กันตามกระบวนการทางกฎหมาย ที่มีการระบุตำรวจ สน.วัดพระยาไกร บิดเบือนหลักฐานก็เป็นการอ้างขึ้นมาลอยๆเช่นกัน พิสูจน์ไม่ได้ว่ามีการบิดเบือนสำนวนจริงหรือไม่ คดีที่เกิดขึ้นนายตำรวจระดับผู้บัญชาการลงมาควบคุมด้วยตัวเอง ไม่น่าจะมีการบิดเบือนเกิดขึ้นได้,พล.ต.ท.ประวุฒิเผยอีกว่า นายนพพรถูกกล่าวหาคดีฉ้อโกงบริษัท มีการชำระมูลหนี้จริงและผู้เสียหายสองคนยอมความ แต่เหลือคู่กรณีอีกคนที่ไม่ยอม มีการเรียกเก็บเงิน 100 ล้านบาท ทั้งที่มีหนี้สิน 17 ล้านบาท โดยบอกเป็นค่าทำขวัญ เป็นเรื่องหนี้ที่ไม่มีมูลหนี้จริง เป็นคดีแพ่งจึงมีการติดต่อหาคนมาทวงหนี้แบบพิเศษ เป็นเรื่องที่ผิดปกติ ในเมื่อคู่กรณีไม่ยอมถอนฟ้องจะต้องฟ้องแพ่ง คดีฉ้อโกงสู้คดีได้ เพราะตามที่ให้ข้อมูลว่าไม่มีมูลหนี้จริง แต่น่าแปลกใจที่นายนพพรไม่เลือกใช้การต่อสู้ตามกฎหมาย แต่ติดต่อ น.ท.ปริญญา รักวาทิน ผู้ต้องหาอีกคนเข้ามาเป็นผู้เจรจาแบบพิเศษ เพื่อขอเจรจาลดหนี้ที่ค้างจนมีการอุ้มเป็นคดีอาญา ทำไมไม่เคลียร์คดีอาญาก่อนคดีแพ่งเป็นสิ่งผิดปกติ ไม่สมเหตุสมผล เป็นผู้บริสุทธิ์ต้องมาสู้คดี คดีฉ้อโกงที่ไม่มีมูลหนี้จริง ไม่ใช่คดีที่ต้องจ้างคนมาติดต่อลดหนี้ แบบพิเศษ เท่าที่อ่านข้อมูลนายนพพรเขียนไว้มีเหตุผล อ้างได้ทั้งหมด แต่ขอให้เข้ามามอบตัวต่อสู้คดี พนักงาน สอบสวนพร้อมให้ความเป็นธรรม,พ.ต.อ.เกียรติณรงค์ เฉลิมสุข ผกก.สน.วัดพระยาไกร กล่าวว่า ขอยืนยันเรื่องที่นายนพพรอ้างพาดพิงพนักงานสอบสวนไม่เป็นความจริง พนักงานสอบสวนเคยเชิญขอความร่วมมือเข้าให้ข้อมูล 1 ครั้ง แต่ขณะนั้นยังไม่มีการแจ้งข้อกล่าวหา โดยคดีที่เกิดขึ้นตำรวจจะดำเนินการตามกระบวนการยุติธรรมของ กฎหมาย ไม่มีการกลั่นแกล้ง การแจ้งข้อหาเป็นไปตามหลักฐาน จึงมีการออกหมายจับศาลทหาร หากผู้ต้องหาจะแสดงความบริสุทธิ์ใจ สามารถติดต่อขอเข้ามอบตัวกับตำรวจ รับรองว่าคดีจะเป็นไปตามความยุติธรรม,ส่วนการติดตามตัวนายนพพร ศุภพิพัฒน์ และ เสี่ยโจ้ นายสหชัย เจียรเสริมสิน พ่อค้าน้ำมันเถื่อนที่มีกระแสข่าวหลบอยู่ในบ่อนกาสิโนปอยเปต ประเทศกัมพูชา มีรายงานว่า พ.ต.อ.ธีระชัย เด็ดขาด ผกก. ตม.จ.สระแก้ว สั่งการให้ พ.ต.ท.เบญจพล รอดสวาสดิ์ รองผกก.ตม.จ.สระแก้ว ประสานความร่วมมือกับ ร.อ.เตชทัต เฉลิมจิตต์ ผบ.ร้อย ทพ.1206 ฉก.กรม ทพ.12 ทภ.1 และ พ.ต.ท.จตุรภัทร สิงหัษฐิต สวป.สภ.คลองลึก จ.สระแก้ว ออกลาดตระเวนตามตะเข็บแนวชายแดน ตลาดโรงเกลือและใต้สะพานมิตรภาพไทย-กัมพูชา จุดผ่านแดนถาวรบ้านคลองลึก อ.อรัญประเทศ จ.สระแก้ว สกัดเส้นทางหลบหนีของทั้งคู่ หลังมีข่าวลือพบเห็นทั้ง 2 คนอยู่ในการดูแลของนายทหารใหญ่ของกัมพูชาที่สนิทสนมอดีตนักการเมืองและเจ้าของบ่อนปอยเปตในค่ายทหารแห่งหนึ่งในกรุงพนมเปญ,อย่างไรก็ตาม พ.ต.ท.เต็บ ยาดี รองหัวหน้า ตม.ปอยเปตของกัมพูชาแจ้งมายัง พ.ต.ท.เบญจพล รอดสวาสดิ์ รอง ผกก.ตม.จ.สระแก้ว แล้วว่า ข่าวลือดังกล่าวไม่เป็นความจริง เจ้าหน้าที่กัมพูชาหลายหน่วยงานร่วมกันตรวจสอบตามบ่อนกาสิโนต่างๆ ไม่พบว่า มีนายสหชัย หรือเสี่ยโจ้ ซุกซ่อน หรือหลบซ่อนตัวอยู่ในบ่อนตามกระแสข่าว ส่วนนายนพพร เศรษฐีหมื่นล้านอยู่ระหว่างตรวจสอบไปที่กรุงพนมเปญ ว่า เป็นความจริงหรือไม่ แต่คาดว่าทั้งหมดคงเป็นเพียงข่าวลือที่อาจปล่อยข่าวเพื่อหวังลวงให้เจ้าหน้าที่ไทยสับสน หากทางการกัมพูชาเจอตัวทั้งคู่จะรีบจับกุมส่งให้ทางการไทยทันที
นพพร ศุภพิพัฒน์ หนุ่มนักธุรกิจมหาเศรษฐีหมื่นล้าน เครือข่ายอดีต ผบช.ก.ร่อนหนังสือขอความเป็นธรรมแจงสื่อมวลชนผ่านโลกโซเชียล อ้างเป็นฝ่ายตกเป็นเหยื่อ ยืนยันไม่ได้เป็นลูกหนี้คู่กรณี แค่ต้องการตกลงยอมความกรณีกู้ยืมเงินบริษัท
เสี่ยนพพร,นพพร ศุภพิพัฒน์,เสธ.เจี๊ยบ,อัครพงศ์ปรีชา,ประวุฒิ ถาวรศิริ,พงศ์พัฒน์ ฉายาพันธุ์,ส่วยน้ำมันเถื่อน,บัณฑิต โชติวิทยะกุล,ปริญญา รักวาทิน,เสี่ยโจ้,สหชัย เจียรเสริมสิน,ไทยรัฐออนไลน์